”Et mærkeligt år”. Sådan beskriver bestyrelsesformanden i Aalborg Håndbold sæsonen 2019/2020, hvor coronavirus betød, at turneringen blev lukket ned før tid. - Inden pandemien slog til, havde det været en forrygende sæson med fremgang på alle parametre, siger bestyrelsesformand Eigild B. Christensen. Blandt andet kom der 400 nye sæsonkortholdere til, ligesom flere samarbejdspartnere meldte sig på banen. - De sportslige resultater var ligeledes fremragende – da den hjemlige turnering lukkede ned, var vi på en suveræn førsteplads og blev derfor kåret som fortjente danske mestre, siger bestyrelsesformanden. Tror på en fremtid i toppen Med nedlukningen gik slutspillet op i røg, ligesom Champions League lukkede ned. Også Aalborg Håndbolds årlige spinning-arrangement blev aflyst med tab af store forventede indtægter til følge. Omvendt var der indtægter fra salg af spillere og fra lønkompensation, ligesom der var stor opbakning fra sæsonkortholdere og samarbejdspartnere. Alt i alt betyder det, at Aalborg Håndbold for tiende år i træk kan præsentere et overskud – denne gang på 140.565 kroner før skat. - Fremtiden er selvfølgelig forbundet med en vis usikkerhed. En fortsat god og bred opbakning gør dog, at vi stadigvæk har en stor tro på, vi kan fastholde vores position i den absolutte top både nationalt men også på europæisk niveau - og samtidigt fortsat fremvise positive resultater i de kommende regnskabsår, slutter Eigild B. Christensen.

Opsummering:
Aalborg Håndbold har igen overskud – ikke mindst på grund af vækst i sæsonkortholdere og opbakning fra samarbejdspartnere.